Ջոս Սթոուն

Ջոս Սթոուն (անգլ.՝ Joss Stone, իրական անունը՝ Ջոսլին Իվ Սթոքեր (Joscelyn Eve Stoker), ապրիլի 11, 1987(1987-04-11), Դուվր, Քենթ, Քենթ, Անգլիա, Միացյալ Թագավորություն), բրիտանական սոուլ և R&B ժանրերի երգչուհի, բանաստեղծուհի և դերասանուհի։ Հայտնի է դարձել 2003 թվականին, իր դեբյուտային «The Soul Sessions» պլատինե երաժշտական ալբոմի շնորհիվ, որն առաջադրվել է «Mercury Prize» մրցանակի անվանակարգին։ Իր ստեղծագործական կյանքի ընթացքում վաճառել է ավելի քան 10 միլիոն երաժշտական ալբոմ՝ ողջ աշխարհում, արժանացել է երկու «Brit Awards» և մեկ Grammy Award մրցանակների։ 2006 թվականին նկարահանվել է «Էրագոն» ֆանտաստիկ ֆիլմում, կատարելով կախարդուհի Անժելայի դերը, իսկ 2009 թվականին «Թյուդորներ» հեռուստասերիալում կատարել է Աննա Կլևացու դերը։


== Կենսագրություն ==
Ջոս Սթոունը ծնվել է Անգլիայի Քենտ կոմսության Դուվր նավահանգստային քաղաքում և ընտանիքի չորս երեխաներից երրորդն էր։ Նրա հայրը զբաղվում էր մրգերի և ընկուզեղենի արտահանումով և ներկրումով։ Առաջին անգամ Ջոսը ելույթ է ունեցել դպրոցի բեմում, որտեղ սովորում էր։ 2001 թվականին, 14 տարեկանում, նա ներկայացել է BBC ընկերության երաժշտական հեռուստաշոուի քասթինգին և կատարել Արետա Ֆրանկլինի «(You Make Me Feel Like) A Natural Woman», ինչպես նաև Ուիթնի Հյուսթոնի «It’s Not Right but It’s Okay» երգերը։ Հաջողված լսումներից հետո կատարել է Դոննա Սամմերի «On the Radio» երգը և հաղթել մրցույթում։ Հանդես է եկել բարեգործական համերգում, որտեղ գրավել է Բրիտանական կոմպոզիտորների և պրոդյուսերների ստեղծագործական դուետի՝ Էնդի Դինի և Բեն Վուլֆի ուշադրությունը, ովքեր կապվելով «S-Curve Records» ձայնագրման ընկերության հիմնադիր Սթիվի Գրինբերգի հետ, հայտնել են, որ իրենք հենց նոր լսեցին մի հիասքանչ երգչուհու, որին հավասարը երկրում դեռ չկա։
2002 թվականին Գրինբերգը Ջոսի հետ մեկնել է Նյու Յորք՝ լսումների, որտեղ Ջոսը կատարել է դասական սոուլ երգեր՝ Օտիս Ռեդդինգի և Արետա Ֆրանկլինի երգացանկից։ Արդյունքում Գրինբերգը անմիջապես պայմանագիր է կնքել սկսնակ երգչուհու հետ։ Այդ պահից Ջոսը բեմում հայտնվում էր այնպիսի արտիստների հետ, ինչպիսիք էին Ջեյմս Բրաունը, Սմոքի Ռոբինսոնը, Դոննա Սամմերը, Գլեդիս Նայթը, Թոմ Ջոնսը, Ռոբբի Վիլիամսը, Մելիսա Էթերիջը, Ռոբ Թոմասը, Ռոդ Ստյուարտը և «Blondie» խումբը։ 2011 թվականին մասնակցել է Միք Ջագերի կազմակերպած «SuperHeavy» ռոք-սուպերխմբի աշխատանքներին։
S-Curve Records ձայնագրման լեյբլի հետ պայմանագիր կնքելուց հետո, Ջոս Սթոունը մեկնել է Մայամի և Ֆիլադելֆիա՝ սկսելով աշխատանքները «The Soul Sessions» երաժշտական ալբոմի ստեղծման գործում, որը թողարկվել է 2003 թվականին։ Նրա երկրորդ «Mind, Body & Soul» ալբոմի «You Had Me» երգը ընդգրկվել է Մեծ Բրիտանիայի լավագույն երաժշտական տասնյակում։ Նրա երկու ալբոմներից յուրաքանչյուրը, 2005 թվականին ստացել է Գրեմմիի անվանակարգ, այն դեպքում, երբ երգչուհին ընդգրկվել է «Լավագույն նոր արտիստ» մրցանակակիրների ցուցակի մեջ։ Ջոս Սթոունի երրորդ ալբոմը թողարկվել է 2007 թվականին և Ձայնագրող ընկերությունների ամերիկյան ասոցիացիայի կողմից ստացել է ոսկե սերտիֆիկատ՝ ԱՄՆ-ում 500 000 նմուշից ավելի վաճառվելու համար։
Ջոս Սթոունն ունի նաև իր յուրահատուկ ոճը՝ հիմնականում ելույթ ունենալով ոտաբոբիկ։ Նրան անվանում են «Սպիտակ Արետա Ֆրանկլին», օժտված է մեցցո-սոպրանո և կոնտրալտո ձայնային դիապազոնով։
2020 թվականի սեպտեմբերի 14-ին Սթոունը Ինստագրամի միջոցով հայտարարեց, որ հղի է ընկերոջ՝ Քոդիից իր առաջին երեխայից։ Նա 2021 թվականի հունվարի 29-ին դուստր ունեցավ՝ Վիոլետ Մելիսա ԴաԼուզին։


== Երաժշտական ալբոմներ ==
The Soul Sessions (2003)
Mind Body & Soul (2004)
Introducing Joss Stone (2007)
Colour Me Free! (2009)
LP1 (2011)
SuperHeavy - supergroup album (2011)
The Soul Sessions Vol. 2 (2012)
Water for Your Soul (2015)
Project Mama Earth (2017)
Your Remixes of Water for Your Soul (2019)


== Ծանոթագրություններ ==